COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind poziția Consiliului cu privire la adoptarea unui Regulament al Parlamentului European și al Consiliului de modificare a Regulamentului (CE) nr. 1406/2002 de instituire a unei Agenții Europene pentru Siguranță Maritimă /* COM/2012/0606 final - 2010/0303 (COD) */





2010/0303 (COD) COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind poziția Consiliului cu privire la adoptarea unui Regulament al Parlamentului European și al Consiliului de modificare a Regulamentului (CE) nr. 1406/2002 de instituire a unei Agenții Europene pentru Siguranță Maritimă (Text cu relevanță pentru SEE) 1. Context Data transmiterii propunerii către Parlamentul European și Consiliu [document COM(2010) 611 final – 2010/303 COD]: || 28 octombrie 2010 Data avizului Comitetului Economic și Social European: || 16 februarie 2011 Data adoptării poziției Parlamentului European în primă lectură: || 15 decembrie 2011 Data transmiterii propunerii modificate: || N/A Data adoptării poziției Consiliului: || 4 octombrie 2012 2. Obiectivul propunerii Comisiei Obiectivul propunerii este de a modifica Regulamentul nr. 1406/2002 clarificând rolul și sarcinile existente ale EMSA și extinzând în același timp sarcinile EMSA la noi domenii în curs de dezvoltare la nivel internațional și/sau la nivelul Uniunii Europene. Din anul 2002, Regulamentul nr. 1406/2002 a fost modificat de trei ori, în principal datorită evoluției legislației UE privind transportul maritim. Propunerea Comisiei sugerează menținerea obiectivelor și sarcinilor actuale ale EMSA. Cu toate acestea, sunt necesare anumite clarificări și definirea cu mai multă exactitate a asistenței acordate de EMSA Comisiei, statelor membre și altor părți. Unele noi sarcini pentru EMSA apar ca urmare a aplicării celui de-al treilea pachet privind siguranța maritimă din 2009, care acoperă controlul efectuat de statul portului, societățile de clasificare, monitorizarea traficului naval, investigarea accidentelor, despăgubirea pasagerilor, obligațiile statelor de pavilion și răspunderea proprietarilor de nave. În ceea ce privește domeniul cercetării, EMSA trebuie să se implice mai mult în cercetarea maritimă și să identifice – prin analiza proiectelor de cercetare – acțiunile subsecvente care pot fi întreprinse din perspectiva reglementării. Propunerea urmărește, de asemenea, să clarifice asistența tehnică acordată de EMSA Comisiei și statelor membre în diferite organizații internaționale și regionale. De asemenea, unele dintre serviciile operaționale de mare valoare gestionate de EMSA (SafeSeaNet, CleanSeaNet, LRIT, controlul efectuat de statul portului etc.) pot contribui semnificativ la alte politici ale UE, de exemplu la abordarea integrată a supravegherii maritime în cadrul politicii integrate a UE în domeniul maritim. În plus, EMSA ar trebui să aibă posibilitatea de a contribui la evaluarea și analiza efectului asupra mediului marin a presiunilor legate de transport, cum ar fi apa de balast, deșeurile marine și zgomotul subacvatic în mediul marin. Prezenta revizuire prevede în mod clar posibilitatea utilizării capacităților de intervenție ale EMSA și în cazul poluării marine cauzate de alte surse decât navele maritime, în special de platformele petroliere. Propunerea încearcă, de asemenea, să faciliteze consolidarea cooperării tehnice cu țările vecine. Prin această revizuire se prevăd resurse suplimentare limitate pentru EMSA, fapt care este în conformitate cu fișa financiară legislativă anexată la propunere. 3. Comentarii privind poziția Consiliului Poziția Consiliului reflectă acordul politic la care s-a ajuns între Parlamentul European și Consiliu la 12 aprilie 2012. Comisia sprijină acest acord. Comisia a adoptat patru declarații care să clarifice înțelegerea. Cele patru declarații sunt atașate în anexă. Consiliul a făcut o distincție între sarcinile de bază și cele auxiliare. Toate obiectivele Comisiei legate de atribuțiile EMSA au fost reflectate în mod corespunzător în textul final, iar în unele cazuri au fost prevăzute garanții sau limitări suplimentare. Acest lucru oferă EMSA un mandat clar pentru viitor. Deși accentul rămâne pe siguranța maritimă, EMSA va putea să contribuie cu expertiza și instrumentele sale la alte politici ale UE în interesul de a crea valoare adăugată pentru UE în modul cel mai eficient. Se pare că este posibilă punerea în aplicare a noului mandat cu resursele identificate în fișa financiară legislativă atașată la propunerea inițială a Comisiei. Comisia acceptă metodologia revizuită pentru vizitele EMSA în statele membre, deoarece aceasta acoperă în mod corespunzător aspectele de politică ale Comisiei. 4. Declarația Comisiei Comisia a adoptat patru declarații care pot fi găsite în anexă. 5. Concluzie Comisia sprijină rezultatele negocierilor interinstituționale și poate să accepte, prin urmare, poziția Consiliului la prima lectură. ANEXĂ Declarații ale Comisiei 1. Declarație privind inspecțiile de securitate maritimă În ceea ce privește asistența tehnică pe care Agenția o oferă Comisiei în îndeplinirea sarcinilor de inspecție în materie de securitate maritimă, astfel cum este menționată la articolul 2 alineatul (2) litera (b), Comisia confirmă că această dispoziție nu afectează caracterul inspecțiilor de securitate maritimă, prevăzute în Regulamentul (CE) nr. 324/2008 al Comisiei din 9 aprilie 2008 de stabilire a procedurilor revizuite de desfășurare a inspecțiilor efectuate de către Comisie în domeniul securității maritime. În special, această dispoziție nu extinde competența Comisiei de a efectua inspecții și nici nu conferă EMSA competențe pentru efectuarea de inspecții de securitate maritimă pe cont propriu. 2. Declarație privind competența Uniunii În ceea ce privește asistența tehnică oferită statelor membre și Comisiei în scopul de a contribui la activitățile relevante ale organismelor tehnice ale OMI, Comisia înțelege noțiunea de competență în sensul dispozițiilor tratatului, adică înglobând noțiunea de interes al Uniunii, utilizată în prezent în practicile de coordonare ale UE privind OMI. 3. Declarație privind Directiva-cadru „strategia pentru mediul marin” și emisiile de gaze cu efect de seră care provin de la nave În ceea ce privește sarcinile auxiliare enumerate în articolul 2a, Comisia reamintește următoarele: 1. Directiva-cadru „Strategia pentru mediul marin” are obiectivul de a atinge o bună stare ecologică a apelor marine. Unele dintre presiunile și impacturile enumerate în tabelul 2 din anexa III sunt legate de transportul maritim. Comisia, care trebuie, inter alia, să măsoare progresele înregistrate în punerea în aplicare a diverselor aspecte acoperite de directivă, consideră că este util să primească asistență tehnică din partea Agenției pentru elemente legate de transport, în special prin exploatarea rezultatelor instrumentelor existente, cum ar fi SafeSeaNet și CleanSeaNet; 2. În ceea ce privește emisiile de gaze cu efect de seră care provin de la nave, Comisia consideră că potențialul de asistență tehnică de care dispune Agenția nu ar trebui să se limiteze la calculul emisiilor, întrucât acest lucru ar putea fi privit ca o preferință a UE pentru un anumit instrument bazat pe piață. În plus, Comisia consideră că niciun fel de asistență tehnică acordată de EMSA nu va afecta poziția UE cu privire la o situație globală sau regională. 4. Declarație privind societățile de clasificare pentru navele de navigație interioară Comisia consideră că furnizarea informațiilor relevante Comisiei de către Agenție, astfel cum se prevede la articolul 2a alineatul (2) litera (f), poate fi realizată pe baza expertizei existente a EMSA și, prin urmare, nu necesită resurse suplimentare pentru inspecții.